»Så gik der vist Panorama i den!«, råbte Helle fra rød stue til Lars fra blå stue. Episoden er ikke hentet fra en børnehave, men fra en direkte tv-duel, hvor ordstyreren i øvrigt afbrød Løkke 28 gange, mens Thorning fik over dobbelt så lang snor med blot 13 afbrydelser.

Helles Panorama-bemærkning var nøje indstuderet, for netop da bemærkningen faldt, sendte Socialdemokraterne en grafik med samme slogan ud på Facebook. Ved at hæve hånlatteren til et niveau, der overdøver fakta, satser Helle på at mobbe sig til Danmarks fornemste tillidspost.

For sandheden er jo, at ’Panorama-sagen’ aldrig var nogen sag. Løkke gengav fra ende til anden, hvad indehaveren af et rengøringsfirma fortalte ham om en ansat, der droppede jobbet på grund af manglende gevinst ved at arbejde.